รัฐบาลไทย-ข่าวทำเนียบรัฐบาล-​“รัดเกล้า” เผย รองนายกฯ สมศักดิ์ พร้อม รัฐมนตรีช่วยฯ อนุชา ตรวจเยี่ยมการดำเนินงานโครงการส่งเสริมอาชีพการเลี้ยงโคฯ พื้นที่ต้นแบบ จังหวัดสุโขทัย มุ่งมั่นสร้างความมั่นคงในครัวเรือน
วันศุกร์ที่ 17 พฤศจิกายน 2566
17/11/2566
​“รัดเกล้า” เผย รองนายกฯ สมศักดิ์ พร้อม รัฐมนตรีช่วยฯ อนุชา ตรวจเยี่ยมการดําเนินงานโครงการส่งเสริมอาชีพการเลี้ยงโคฯ พื้นที่ต้นแบบ จังหวัดสุโขทัย มุ่งมั่นสร้างความมั่นคงในครัวเรือน
​“รัดเกล้า” เผย รองนายกฯ สมศักดิ์ พร้อม รัฐมนตรีช่วยฯ อนุชา ตรวจเยี่ยมการดําเนินงานโครงการส่งเสริมอาชีพการเลี้ยงโคฯ พื้นที่ต้นแบบ จังหวัดสุโขทัย มุ่งมั่นสร้างความมั่นคงในครัวเรือน กระตุ้นเศรษฐกิจฐานราก ยกระดับความเป็นอยู่ มีคุณภาพชีวิตที่ดีขึ้น
วันนี้ (17 พฤศจิกายน 2566) นางรัดเกล้า อินทวงศ์ สุวรรณคีรี รองโฆษกประจําสํานักนายกรัฐมนตรี เปิดเผยว่า นายอนุชา นาคาศัย รัฐมนตรีช่วยว่าการกระทรวงเกษตรและสหกรณ์ ร่วมลงพื้นที่ติดตามนายสมศักดิ์ เทพสุทิน รองนายกรัฐมนตรี ในฐานะประธานกรรมการกองทุนหมู่บ้านและชุมชนเมืองแห่งชาติ ตรวจเยี่ยมและมอบนโยบายการดําเนินงานโครงการส่งเสริมอาชีพการเลี้ยงโคเพื่อพัฒนาคุณภาพชีวิต ภายใต้การดําเนินงานของกองทุนหมู่บ้านและชุมชนเมือง พื้นที่ต้นแบบ จังหวัดสุโขทัย ระยะที่ 1
รองโฆษกประจําสํานักนายกรัฐมนตรีกล่าวว่า รองนายกรัฐมนตรีฯ ติดตามโครงการเลี้ยงโคฯ พื้นที่ต้นแบบ จังหวัดสุโขทัย ซึ่งได้ดําเนินงานมาครบ 1 ปีเศษ เพื่อสอบถามถึงผลการดําเนินงาน ปัญหา เพื่อหาทางแก้ไข โดยช่วงเวลา 1 ปี ที่ผ่านมา ผ่านกองทุนหมู่บ้านฯ จํานวน 1,000 ครัวเรือน มีลูกโค จํานวน 1,860 ตัว คิดเป็นร้อยละ 93 เป็นจํานวนที่ถือว่าประสบความสําเร็จ กองทุนหมู่บ้านฯ ทําหน้าที่เลี้ยงโคต้นน้ํา โดยที่รัฐบาลจะช่วยหาช่องทาง การส่งออกโคให้ได้ราคาที่เป็นธรรม ซึ่งนายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลังมีแนวนโยบายเจรจากับภาคเอกชน ด้านการเกษตรและปศุสัตว์ที่มีการลงทุนไปทั่วโลก เจรจาหาตลาดส่งออกกับประเทศจีนและประเทศซาอุดีอาระเบียซึ่งมีความต้องการในเรื่องของเนื้อสัตว์ปริมาณสูงมาก ซึ่งจะพลิกผันเพิ่มราคาปศุสัตว์ของประเทศไทยให้เป็นราคาที่ยุติธรรมสําหรับเกษตรกร
ในวันนี้​ โครงการเลี้ยงโคฯ ได้พิสูจน์​ผลสัมฤทธิ์​แล้ว ตัวแทนเกษตรกร​ ณ​ อําเภอศรีสําโรง​​ แบ่งปันเรื่องราวว่า​ ก่อนหน้านี้ปลูกข้าวอยู่​ 11​ ไร่แล้วติดอยู่ในวังวนของการขาดทุนและมีหนี้สิน​ แต่เมื่อเข้าร่วมโครงการ​ฯ และหันมาทําด้านปศุสัตว์​เพิ่มขึ้น​ ตอนนี้มีโค​ 50​ ตัว​ ทุ่งหญ้าเลี้ยงสัตย์​ 7​ ไร่​ มีรายได้ดี​ มีเงินหมุนเวียน​มาดูแลตนเองและครอบครัว กระทรวงเกษตรและสหกรณ์​ จะนําความสําเร็จครั้งนี้​มาพัฒนาเป็นโมเดลเพื่อขยายผล เพื่อให้โครงการเลี้ยงโคฯ มีบทบาทช่วยให้เกษตรกรไทยหลุดพ้นจากความยากจนอย่างยั่งยืน​
“การลงพื้นที่ครั้งนี้ถือเป็นการติดตามชีวิตความเป็นอยู่ของประชาชนตามโครงการดังกล่าว ซึ่งเป็นโครงการฯที่ประสบความสําเร็จอย่างดีทั้งในแง่มูลค่าทางเศรษฐกิจ เนื่องจากผ่านช่วงเวลามา 1 ปี ได้เงินทุนคืนโครงการแล้ว 37 เปอร์เซ็นต์ จากช่วงเวลาโครงการ 5 ปี ซึ่งรองนายกรัฐมนตรีฯ มั่นใจว่า เห็นเป็นความสําเร็จ ทําได้จริง ซึ่งรัฐบาลจะทําหน้าที่ในการส่งเสริมผลักดันให้การเลี้ยงโคเป็นอาชีพหลักหรืออาชีพทางเลือก ของสมาชิกกองทุนหมู่บ้านฯ โดยเชื่อมั่นว่าโครงการนี้ จะความมั่นคงให้เศรษฐกิจฐานราก ยกระดับความเป็นอยู่ให้พี่น้องประชาชนมีคุณภาพชีวิตที่ดีขึ้น” นางรัดเกล้า กล่าว
สําหรับการลงพื้นที่ในครั้งนี้ ได้ตรวจเยี่ยม รับฟังรายงานผลการดําเนินงานโครงการฯ พร้อมพบปะและให้กําลังใจสมาชิก ทั้งหมด 4 จุด ดังนี้ จุดที่ 1 ห้องประชุมองค์การบริหารส่วนจังหวัดสุโขทัย ต.บ้านกล้วย อ.เมืองสุโขทัย จุดที่ 2 วัดศรีคีรีสุวรรณาราม หมู่ที่ 2 ต.คีรีมาศ อ.คีรีมาศ จุดที่ 3 กองทุนหมู่บ้านคลองปลายนา หมู่ที่ 10 ต.บ้านสวน อ.เมืองสุโขทัย จุดที่ 4 กองทุนหมู่บ้านชุมแสง หมู่ที่ 10 ต.เกาะตาเลี้ยง อ.ศรีสําโรง